பூனம் குப்தா (பொருளியலாளர்)

பூனம் குப்தா (Poonam Gupta) (பிறப்பு 1968) ஒரு இந்தியப் பொருளாதார நிபுணர் ஆவார், இவர் 1 ஏப்ரல் 2025 முதல் இந்திய ரிசர்வ் வங்கியின் துணை ஆளுநராகப் பணியாற்றி வருகிறார், ஒரு பதின்ம ஆண்டுகளுக்கும் மேலாக இந்த பதவியில் பணியாற்றும் முதல் பெண்மணி ஆனார். இவர் இந்தப் பதவியில் மூன்று ஆண்டு காலத்திற்கு நியமிக்கப்பட்டுள்ளார். சர்வதேச நிதி மற்றும் பொருளாதாரக் கொள்கையில் தனது விரிவான நிபுணத்துவத்திற்காக அறியப்பட்ட குப்தா, இதற்கு முன்பு உலகளாவிய நிதி நிறுவனங்கள் மற்றும் உள்நாட்டு பொருளாதார அமைப்புகளில் முக்கியப் பொறுப்புகளை வகித்துள்ளார்.

 தொடக்க கால வாழ்க்கை மற்றும் கல்வி 
குப்தா அமெரிக்காவின் மேரிலாந்து பல்கலைக்கழகத்தில் பொருளாதாரத்தில் முதுகலைப் பட்டத்தையும் முனைவர் பட்டத்தையும் பெற்றுள்ளார். இவர் தில்லி பொருளாதாரப் பள்ளியில் பொருளாதாரத்தில் முதுகலைப் பட்டத்தையும் டெல்லி பல்கலைக்கழகத்தின் இந்து கல்லூரியில் பொருளாதாரத்தில் இளங்கலைப் பட்டமும் பெற்றார். இளங்கலைப் பட்டத்தின் போது இவர் பல்கலைக்கழக அளவில் இரண்டாவது இடத்தைப் பிடித்தார். தனது கல்வித் தகுதிகளைத் தவிர, தில்லி பொருளாதாரப் பள்ளி மற்றும் மேரிலாந்து பல்கலைக்கழகம் ஆகிய இரண்டு நிறுவனங்களிலும் கற்பித்தல் பணியில் ஈடுபட்டு வந்துள்ளார்.

 தொழில் வாழ்க்கை 
ரிசர்வ் வங்கியில் நியமிக்கப்படுவதற்கு முன்பு, குப்தா இந்தியாவின் மிகப்பெரிய பொருளாதார கொள்கை சிந்தனைக் குழுவின் தேசிய பயன்பாட்டு பொருளாதார ஆராய்ச்சிக் குழுமத்தின் (NCAER) இயக்குநர் ஜெனரலாகப் பணியாற்றினார். உலக வங்கியுடன் இரண்டு பதின்ம ஆண்டு காலம் பணிபுரிந்த அனுபவம் இவருக்கு உள்ளது, அங்கு இவர் இந்தியாவை மையமாகக் கொண்ட ஒரு முன்னணிப் பொருளாதார வல்லுநராகவும், அனைத்துலக நாணய நிதியத்துடனும்  பல்வேறு துறைகளுக்கு பங்களித்தார்.

இவரது கல்விசார் பொறுப்புகளில் தில்லி பொருளாதாரப் பள்ளியில் பேராசிரியராகவும், இந்தியப் புள்ளியியல் நிறுவனத்தில் வருகை தரும் ஆசிரியராகவும், தேசிய பொது நிதி மற்றும் கொள்கை நிறுவனத்தில் ரிசர்வ் வங்கி இருக்கை பேராசிரியராகவும் சர்வதேச பொருளாதார உறவுகள் குறித்த இந்திய ஆராய்ச்சிக் குழுமத்தில் பேராசிரியராகவும் பணியாற்றவை உள்ளடங்கும்.

 ஆலோசனை அளிப்பதில் பங்களிப்பு 
குப்தா பல முக்கிய ஆலோசனையளிக்கும்  அதிகாரங்களிலும் பணியாற்றியுள்ளார்.

 பிரதமரின் பொருளாதார ஆலோசனைக் குழு உறுப்பினர் 
 16வது நிதி ஆணையத்தின் ஆலோசனைக் குழுவின் ஒருங்கிணைப்பாளர்.
 NIPFP மற்றும் உலகளாவிய மேம்பாட்டு வலையமைப்பின் குழு உறுப்பினர் (GDN) 
 வறுமை மற்றும் சமத்துவம் குறித்த உலக வங்கியின் ஆலோசனைக் குழுக்கள் மற்றும் உலக மேம்பாட்டு அறிக்கையின் உறுப்பினர் 
 நிதி ஆயோக் மேம்பாட்டு ஆலோசனைக் குழு உறுப்பினர் 
 இந்திய வர்த்தக மற்றும் தொழில்துறை கூட்டமைப்பின் (FICCI) நிர்வாகக் குழு உறுப்பினர்.
 இந்தியாவின் ஜி20 தலைமைத்துவத்தின் போது பெரு பொருளாதாரம் மற்றும் வர்த்தகம் குறித்த பணிக்குழுவின் தலைவர்.

 ஆராய்ச்சி மற்றும் வெளியீடுகள் 
குப்தா பெரு பொருளாதாரம், வளர்ந்து வரும் சந்தைப் பொருளாதாரம் தொடர்பான தலைப்புகளில் விரிவான கட்டுரைகளை வெளியிட்டுள்ளார். இவரது படைப்புகள் முன்னணி கல்வி இதழ்களில் வெளிவந்துள்ளன, மேலும் தி எகனாமிஸ்ட், பைனான்சியல் டைம்ஸ் மற்றும் தி வால் ஸ்ட்ரீட் ஜர்னல் போன்ற சர்வதேச ஊடகங்களில் இடம்பெற்றுள்ளன.

 விருதுகளும் அங்கீகாரமும் 
1998 ஆம் ஆண்டில், குப்தாவுக்கு சர்வதேச பொருளாதாரத்தில் முனைவர் ஆராய்ச்சி செய்ததற்காக எக்ஸிம் வங்கி விருது வழங்கப்பட்டது.

 மேற்கோள்கள் 

பகுப்பு:இந்திய அரசு அதிகாரிகள்
பகுப்பு:பெண் பொருளியலாளர்கள்
பகுப்பு:இந்திய ரிசர்வ் வங்கி
பகுப்பு:இந்தியப் பொருளியலாளர்கள்
பகுப்பு:இந்தியாவில் வங்கியியல்
பகுப்பு:பொருளியல்
பகுப்பு:இந்தியா